钦定古今图书集成/明伦汇编/氏族典/第027卷 > 《廖用贤尚友录》 > 熊开元
## 钦定古今图书集成/明伦汇编/氏族典/第027卷 > 《廖用贤尚友录》 > 熊开元

按《明外史熊开元传》：“开元，字鱼山，嘉鱼人。天启五年
进士。除崇明知县，调繁吴江。崇祯四年，征授吏科给
事中。王化贞久系不决，开元疏请立肆市朝，化贞卒
正法。时有令，有司征赋不及额，不得考选，开元坐贬
外不赴。久之，起山西按察司照磨，迁光禄寺监事。十
三年，迁行人司副。开元诣首辅周延儒，延儒适有他”
事，辄命驾出开元大愠。会帝求谠言，诏官民欲陈事
者，报名会极门，即日召对。开元欲论延儒，次日即请
见。帝召入文昭阁。辅臣在，开元不敢言，但奏军事而
出。越十馀日，复请见。帝御德政殿，开元入，请暂退延
儒，帝不许。开元复不敢言。帝怒，令廷杖开元，遣戍杭
州。福王时，起吏科给事中，不赴。唐王自立，连擢左佥
都御史，随征东阁大学士。乞假归。汀州破，弃家为僧，
隐苏之灵岩。久之，卒。